C 421/36
RO
Jurnalul Oficial al Uniunii Europene
4.11.2022
ANEXA 1
Sinergii cu misiunile UE
Misiunea UE „Adaptarea la schimbările climatice” Misiunea „Adaptarea la schimbările climatice” este menită să sprijine cel puțin 150 de regiuni, autorități locale și comunități europene în eforturile lor de a obține reziliența la schimbările climatice până în 2030.
Aceasta va oferi sprijin general regiunilor, autorităților locale și comunităților, pentru a le ajuta să înțeleagă, să gestioneze mai bine riscurile și oportunitățile climatice și să se pregătească în acest sens, să accelereze transformarea lor în direcția rezilienței la schimbările climatice și să realizeze pe teren cel puțin 75 de demonstrații de adaptare la schimbările climatice pe scară largă.
Participarea statelor membre, a regiunilor și a autorităților locale va juca un rol esențial în punerea în aplicare a acestei misiuni, deoarece sunt factori-cheie ai schimbării.
Ele pot, de asemenea, să implementeze noi tehnologii, să experimenteze soluții inovatoare care să răspundă nevoilor locale și să ajute diferitele părți interesate să obțină reziliența la schimbările climatice.
Obiectivele misiunii sunt compatibile cu obiectivele de politică ale FEDR (1) privind o Europă mai competitivă și mai inteligentă, prin promovarea unei transformări economice inovatoare și inteligente și a conectivității TIC regionale.
Aceasta contribuie, de asemenea, la obiectivul de politică privind o Europă mai verde, rezilientă, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile.
În cadrul acestor priorități, finanțarea ar putea fi mobilizată, de exemplu, pentru a extinde soluțiile de adaptare la schimbările climatice, utilizând sinergiile cu finanțarea pusă la dispoziție prin programul Orizont Europa.
De asemenea, regiunile și autoritățile locale pot semna carta misiunii, pentru a-și exprima dorința de a coopera și de a se coordona cu alți semnatari, astfel încât să poată mobiliza resurse și să poată dezvolta activități pe teritoriile lor respective în vederea atingerii obiectivelor lor de adaptare la schimbările climatice.
Platforma de punere în aplicare a misiunii va sprijini regiunile și autoritățile locale, de exemplu, oferindu-le acces la cunoștințe și asistență tehnică.
Finanțarea va fi disponibilă prin intermediul programelor de lucru ale programului Orizont Europa pentru proiecte de C&I în domeniul adaptării la schimbările climatice, care ar putea fi executate prin exploatarea sinergiilor potențiale cu FEDR.
Misiunea UE „Cancer” Misiunea „Cancer”, împreună cu Planul european de luptă împotriva cancerului, vizează îmbunătățirea vieții a peste 3 milioane de persoane până în 2030, prin prevenire, vindecare și, pentru persoanele afectate de cancer, inclusiv pentru familiile acestora, asigurarea unei vieți mai îndelungate și de o calitate mai bună.
Acest obiectiv general este în concordanță cu obiectivul de politică al FEDR privind o Europă mai socială și mai favorabilă incluziunii.
Crearea de infrastructuri digitale este prevăzută pentru a sprijini cercetarea și inovarea (C&I) privind controlul cancerului.
Platforma UNCAN.eu va colecta date de tipuri diferite și din surse diferite.
Un centru digital european virtual pentru pacienții bolnavi de cancer va permite pacienților și supraviețuitorilor cancerului să își depună datele medicale și să primească informații.
Vor fi sprijinite infrastructuri cuprinzătoare de combatere a cancerului pentru a aborda inegalitățile în ceea ce privește accesul la îngrijiri de înaltă calitate în domeniul cancerului, de exemplu prin consolidarea capacităților de cercetare și crearea unei rețele între statele membre și regiuni.
Participarea statelor membre, a regiunilor și a autorităților locale este esențială pentru punerea în aplicare a acțiunilor avute în vedere, deoarece acestea sunt principalele responsabile de organizarea sistemelor lor de sănătate.
De exemplu, îmbunătățirea accesului la un screening timpuriu sau la tratamente inovatoare împotriva cancerului va necesita investiții majore în infrastructură, echipamente, digitalizare, forța de muncă din domeniul sănătății și noi modele de îngrijire, inclusiv soluții de telemedicină, pentru a ajunge la pacienții din zonele rurale și îndepărtate.
FEDR joacă un rol semnificativ în îmbunătățirea controlului cancerului.
Multe regiuni au strategii de specializare inteligentă în domeniul sănătății, inclusiv în ceea ce privește cancerul.
Proiectele existente au un potențial imens de a contribui la obiectivele misiunii.
Regiunile vor fi încurajate să se alinieze la prioritățile UE și să facă investiții suplimentare în C&I prin orientarea priorităților de specializare inteligentă către inovarea în domeniul cancerului.
De asemenea, Interreg poate sprijini pacienții bolnavi de cancer care solicită asistență medicală într-o altă țară, prin consolidarea cooperării transfrontaliere, transnaționale și interregionale.
(1) Regulamentul (UE) 2021/1058 al Parlamentului European și al Consiliului din 24 iunie 2021 privind Fondul european de dezvoltare regională și Fondul de coeziune, articolul 3.